CELEX: 32020R0507
Language: hr
Date: 2020-04-07 00:00:00
Title: Uredba Komisije (EU) 2020/507 оd 7. travnja 2020. o izmjeni Uredbe (EZ) br. 1907/2006 Europskog parlamenta i Vijeća u pogledu postotka registracijskih dosjea koji se odabiru za provjeru usklađenosti (Tekst značajan za EGP)

8.4.2020   
               
               
                  HR
               
               
                  Službeni list Europske unije
               
               
                  L 110/1
               
            
         UREDBA KOMISIJE (EU) 2020/507
         оd 7. travnja 2020.
         o izmjeni Uredbe (EZ) br. 1907/2006 Europskog parlamenta i Vijeća u pogledu postotka registracijskih dosjea koji se odabiru za provjeru usklađenosti
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1907/2006 Europskog parlamenta i Vijeća od 18. prosinca 2006. o registraciji, evaluaciji, autorizaciji i ograničavanju kemikalija (REACH) i osnivanju Europske agencije za kemikalije te o izmjeni Direktive 1999/45/EZ i stavljanju izvan snage Uredbe Vijeća (EEZ) br. 793/93 i Uredbe Komisije (EZ) br. 1488/94 kao i Direktive Vijeća 76/769/EEZ i direktiva Komisije 91/155/EEZ, 93/67/EEZ, 93/105/EZ i 2000/21/EZ (1), a posebno njezin članak 41. stavak 7.,
         budući da:
         
                     (1)
                  
                  
                     Kako bi se osigurala usklađenost registracijskih dosjea s Uredbom (EZ) br. 1907/2006, člankom 41. te uredbe zahtijeva se od Europske agencije za kemikalije („Agencija”) da odabere određeni postotak registracijskih dosjea za provjeru usklađenosti. Ta provjera može dovesti do nacrta odluke kojom se od podnositelja registracije zahtijeva da dostave sve podatke potrebne za usklađivanje registracije s odgovarajućim zahtjevima obavješćivanja.
                  
               
                     (2)
                  
                  
                     Procjena Agencije (2) i Komisije (3) u pogledu primjene Uredbe (EZ) br. 1907/2006 kao i studija koju su provela njemačka nadležna tijela (4) ukazuju na vjerojatnost da je znatan broj registracijskih dosjea neusklađen, čime se otežava učinkovito postizanje ciljeva Uredbe (EZ) br. 1907/2006.
                  
               
                     (3)
                  
                  
                     U „Općem izvješću o primjeni Uredbe REACH i pregledu određenih elemenata” Komisija je utvrdila neusklađenost registracijskih dosjea kao pitanje koje zahtijeva hitno djelovanje.
                  
               
                     (4)
                  
                  
                     Nakon isteka posljednjeg roka za registraciju moguće je bolje rano planiranje u pogledu provjera usklađenosti na temelju pouzdanijih informacija o stvarnom broju registriranih tvari i iskustva koje je pri evaluaciji dosjea stekla Agencija.
                  
               
                     (5)
                  
                  
                     Nakon savjetovanja s Agencijom, kako je navedeno u Zajedničkom akcijskom planu evaluacije u okviru Uredbe REACH (5) koji su dogovorile službe Komisije i Europska agencija za kemikalije (ECHA), a koje je Vijeće zatražilo u svojim zaključcima od 26. lipnja 2019. (6), Komisija smatra da bi za poboljšanje usklađenosti s relevantnim zahtjevima obavješćivanja najmanji postotak registracijskih dosjea čiju je usklađenost sa svim elementima navedenima u članku 41. stavku 1. Uredbe (EZ) br. 1907/2006 potrebno provjeriti trebalo povećati s 5 % na 20 % ukupnog broja koji je Agencija primila za svaki količinski raspon do roka 2018. Smatra se da je za Agenciju, s obzirom na njezine resurse, taj postotak ostvariv.
                  
               
                     (6)
                  
                  
                     U Zajedničkom akcijskom planu koji su dogovorile službe Komisije i ECHA dogovoreno je da bi cilj od 20 % trebalo postići do 31. prosinca 2023. za registracije u količinskim rasponima od 100 tona ili više godišnje i do 31. prosinca 2027. za registracije u količinskim rasponima od manje od 100 tona godišnje, koje se podnose do roka 2018.
                  
               
                     (7)
                  
                  
                     Uredbu (EZ) br. 1907/2006 trebalo bi stoga na odgovarajući način izmijeniti.
                  
               
                     (8)
                  
                  
                     Mjere predviđene ovom Uredbom u skladu su s mišljenjem odbora uspostavljenog na temelju članka 133. Uredbe (EZ) br. 1907/2006,
                  
               DONIJELA JE OVU UREDBU:
         
            Članak 1.
            U članku 41. stavku 5. Uredbe (EZ) br. 1907/2006 prva i druga rečenica zamjenjuju se sljedećim:
            
               „Za provjeravanje usklađenosti registracijskih dosjea s ovom Uredbom Agencija do 31. prosinca 2023. odabire postotak tih dosjea koji nije manji od 20 % ukupnog broja koji je Agencija primila za registraciju u količinskim rasponima od 100 tona ili više godišnje.
               Agencija do 31. prosinca 2027. odabire i postotak koji nije manji od 20 % ukupnog broja koji je Agencija primila za registraciju u količinskim rasponima od manje od 100 tona godišnje.
               Prilikom odabira dosjea za provjeru usklađenosti Agencija daje prednost, ali ne isključivo, dosjeima koji ispunjavaju najmanje jedan od sljedećih kriterija:”.
            
         
         
            Članak 2.
            Ova Uredba stupa na snagu dvadesetog dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 7. travnja 2020.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 396, 30.12.2006., str. 1.
         
         
            (2)  Godišnja izvješća o evaluaciji i izvješća o primjeni Uredbe (EZ) br. 1907/2006 Europske agencije za kemikalije: https://echa.europa.eu/about-us/the-way-we-work/plans-and-reports
         
            (3)  Komunikacija Komisije Europskom parlamentu, Vijeću i Europskom gospodarskom i socijalnom odboru „Opće izvješće Komisije o primjeni Uredbe REACH i pregled određenih elemenata”, COM(2018) 116 final.
         
            (4)  https://www.bfr.bund.de/cm/349/data-quality-of-environmental-endpoints-in-registrations.pdf
         
            (5)  Zajednički akcijski plan evaluacije u okviru Uredbe REACH – Osiguravanje usklađenosti registracija u okviru Uredbe REACH –
         https://echa.europa.eu/documents/10162/21877836/final_echa_com_reach_evaluation_action_plan_en
         
            (6)  Prema strategiji Unije za održivu politiku o kemikalijama – zaključci Vijeća od 26. lipnja 2019., http://data.consilium.europa.eu/doc/document/ST-10713-2019-INIT/en/pdf - točka 18. -